钦定古今图书集成/方舆汇编/职方典/第1070卷 > 《道南书院记》丘濬
## 钦定古今图书集成/方舆汇编/职方典/第1070卷 > 《道南书院记》丘濬

道学复明于宋，起自西南，而行于中州，其后也，复还
于东南。盖天示奎文，以开有宋一代文明之治。生周
予于道州营道县，历四叶，天子以“明道”纪年。是岁明
道生于黄州之黄陂，明年伊川生大贤所生其地，其
时皆不偶然也。二程侍其父大中公宦游南安，周子
适官，于是承父命从学焉。是则道学之兴，其始盖自
南也。程子既长，归北方，乃以其所得周子者教河洛
之间，一时南北士多从之游。南方之士，其尤著名者，
游与杨也。游之别也，程子未尝无赠言，惟龟山杨先
生之行，特发为“吾道南矣”之叹。所谓南者，非道始于
南也，道终归于南也。嗟乎！先生之归，岂但儒道随之
而南哉？曾几何时，而世道亦从而南，中原遂沦于殊
俗，虽以嵩洛间人，亦不复知有程学。幸而斯文道脉，
中兴于南，朱子者出，斯道乃大明于瓯闽之间，使天
下后世知有圣贤全体大用之学、帝王大中至正之
道，万世行之而无弊者，其功大矣。后之人推原所自，
咸归其功于龟山先生。盖以周、程二三子发明孔、孟
不传之秘于绝学千五百年之后，演斯道之脉而延
之，俾常行至今者，非先生之功而谁功？《传》曰：“道待人
而后行，当宋运中否？”假令世无先生，则无朱子矣。无
朱子则周、程以上所传之要，尧舜以来相承之绪，必
至中绝。其所关系，岂细故哉？是以尚友古人者，不徒
论其世，而必表其地也。谨按先生自五世祖来居将
乐，初师程伯子于颍川，继师叔子于洛，得道南归，以
授其徒罗仲素。仲素之先，豫章人也，避难来居南平，
后徙于沙。仲素于杨门独能任重诣极，以所得《河》《洛》
之学授其同邑李愿中，而朱子渊源实于是焉出。是
三先生者，皆剑产也，而朱子亦生剑之属邑尤溪。夫
以一郡之狭，四邑之小，二三百里之近，百年之中，乃
有四贤并生于一时，上承下启，公延千万年道学之
脉，其地盖视东周之邹、鲁也。昔孔子生于鲁，当成周
之既东，乃欲兴其道于东方，盖谓鲁也。然而竟不得
如所志，惟以斯道传其徒曾参，以传圣孙伋，伋传于
邹、孟轲氏，后世称斯文之宗，必曰孔、孟，称文献之邦
则归邹、鲁云。方宋盛时，孔、“孟之道大行于河洛之间，
是时犹未南渡也。先生归延平，程子已谓其载道之
南。其后果有罗、李二先生继先生而起，以传其道，集
大成于朱子。今天下家藏朱子之书，人习朱子之学，
夫孰不知其渊源来自紫阳，而聚徒讲校于考亭、云
谷之间，以发挥程学，上溯孔、孟之传。”抑亦或有不知
剑浦之滨、九峰之麓，乃朱学所从来之要会者矣。苟
非当路君子有以表章之，夫孰知其然哉？鄱阳苏侯
章蚤习程、朱之书，以明经登进士第，历官郎署，来知
延平府事，慨然欲推所学以见于行，首以化民成俗
为政。恒以为“世之论道学所兴之地，必曰濂、洛、关、闽、
闽八郡而分上下，兹郡适居上下之中，西与建境；其
西之趋会府者，沿剑津而下，东与福境；其东之朝京
国者，溯剑津而上，或往或来，何莫不由于斯。”闽中所
产士，以朱子为第一流人物；而闽士所建立者，以重
明道学为第一等事功。延平为郡虽僻而小，然其所
关系甚重而大如此，非但有光于闽八郡也。于是与
其同寅通判府事应元征、推官王铎图所以厚报祀
而大显扬之者，佥曰：“三先生于南沙、将乐，旧各有专
祠，近又于郡城北隅合而祀之，毋庸致力矣。今吾侪
新构公宇，以为朝命重臣驻节之所。甫尔告成，而未
有名称。盍揭‘道南’二字以为道院之榜，以示八闽士
民与夫四方宦游士夫，凡使节往来及以事经行者，
俾知兹郡为道”学重兴渊源所自之地，不亦韪欤？侯
曰：“然。”使价来求记于予。予既推斯道所以南之故，及
其书院所以名者如前，又为纪其规制岁月日：“书院
在府治之东，广丈十有一，长十有七。前为三门，后为
厅事，中为堂，最后为宴息之所。前后各六楹，并翼以
两厢，通环以周垣。经始于弘治壬子春，落成则是岁”
之秋八月也。